En nom de nostre seigneur amen. L’an de l’incarnacion d’icellui courrant mil trois cens quatre vins et dix neuf, le septieme jour du mois de janvier, enuiron quatre heures apres miedi dudit jour, en la ville de Janley, en la presence de moy Jehan le Bon de Diion, clerc coadiuteur du notaire dudit lieu pour monseigneur le duc de Bourgoingne, et des tesmoings cy apres escrips, estans personnelment Philibert Gueniot dudit Janley et Maryuerite sa femme lesquelx maries baillierent realment et de fait a religieuse et honneste personne frere Jehan Potier, present et stipulant pour et en nom de reuerend pere en Dieu frere Robert de Baubigney, docteur en decret, abbe du monastiere Saint Estienne de Diion, de l’ordre saint Augustin, du diocese de Lengres, la possession et saisine de la maison et du droit d’icelle qu’ilz ont vendue audit monsieur l’abbe, assise audit Janley ensamble touz les mes et appartenances d’icelle, contenuz es lettres dudit vendaige recehues par moy le dit Jehan le Bon le XVIe jour de nouambre l’an que dessuz, parmy lesquelles ces presentes sont imphichces, en mectant dehors leurs pos, pelles, celles et autres biens, et en baillant audit frere Jehan la cleif d’icelle maison. Et de ce demenda a moy le dit Jehan le Bon a lui estre fait, pour et en nom dudit monsieur l’abbe, publique instrument soubz le seel de la court monseigneur le duc de Bourgoingne, au auquel frere Jehan je li dis Jehan le Bon lui octroya. En tesmoing de ce, j’ay requis et obtenu le seel de la dite court estre mis a ces presentes lettres auec mon soing manuel, faictes et passees en ma presance. Presens Jehan Courtot de Breteneres, Perrenot le Nouhet, Perrin Belin, Henriot le Lombart de Janley et pluseurs autres, tesmoings a ce appellez et requis l’an mois jour heure et lieu dessus dis. — Jo. Lebon.